Sri Lanka spog met eerste olifant-tweeling in 80 jaarSurangi en haar olifant-tweeling (31 Augustus 2021) (Foto: Pinnawala Elephant Orphanage/AFP) ŉ Olifantweeshuis in Sri Lanka, Pinnawala Elephant Orphanage, het Dinsdag ‘n seldsame tweelinggeboorte aangeteken toe die 25-jarige olifant, Surangi, twee gesonde manlike kalwers in die lewe gebring het. Volgens olifantkenner Jayantha Jayewardene is dit die eerste olifant-tweeling wat sedert 1941 in aanhouding in Sri Lanka gebore is. “Dit gaan goed met die kalwers en die ma, het Renuka Bandaranaike, hoof van die Pinnawala Elephant Orphanage, aan AFP gesê. “Die babas is relatief klein, maar hulle is gesond.” Surangi het in 2009 geboorte aan ‘n kalf geskenk en dit is die tweede keer wat sy dragtig geraak het. Die 17-jarige pa, Pandu, is ook een van die 81 inwoners by die weeshuis, wat in 1975 opgerig is om verlate wilde olifante te versorg. Die fasiliteit, ‘n gewilde toeristebestemming, is egter vir besoekers gesluit weens regulasies teen Covid-19. Natuurbewaarders het verlede jaar gesê die eerste tweeling waarvan hulle weet wat in die natuur in Sri Lanka gebore is, is by die Minneriya-reservaat in die ooste van die eiland opgemerk. Talle welgestelde Sri Lankane, insluitend Boeddhistiese monnike, hou olifante as troeteldiere aan om met hul rykdom te spog, maar daar is egter baie gerugte oor olifant-mishandeling. Die regering het streng regulasies ingestel om die diere, wat in die hoofsaaklik Boeddhistiese nasie as heilig beskou word, te beskerm. Diegene wat die nuwe wet oortree se olifant sal in staatsversorging geplaas word en hulle kan tot drie jaar tronkstraf gevonnis word. Amptelike rekords dui aan daar is ongeveer 200 mak olifante in Sri Lanka en ŉ beweerde 7 500 in die natuur. Dit is ŉ kriminele oortreding om wilde olifante te vang en oortreders kan doodstraf opgelê word, maar vervolging is seldsaam. Aktiviste sê meer as 40 baba-olifante is die afgelope 15 jaar uit wildtuine gesteel.